

VLADA REPUBLIKE HRVATSKE

Zagreb, 4. travnja 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo vanjskih i europskih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka o prihvaćanju Zajedničke izjave Vlade Republike Hrvatskei Vlade Narodne Republike Kine |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*PRIJEDLOG*

Na temelju članka 31. stavka 3. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), Vlada Republike Hrvatske je na sjednici održanoj \_\_\_\_\_\_\_\_\_\_\_2019. godine donijela

**Z A K L J U Č A K**

1. Prihvaća se Zajednička izjavaVlade Republike Hrvatske i Vlade Narodne Republike Kine, u tekstu koji je Vladi Republike Hrvatske dostavilo Ministarstvo vanjskih i europskih poslova aktom, klase: 018-02/19-81/1, urbroja: 521-V-02-03-19-13, od 28. ožujka 2019. godine.
2. Zajednička izjava iz točke 1. ovoga Zaključka usvojit će se u Zagrebu, 10. travnja 2019. godine tijekom bilateralnog posjeta Li Keqianga, predsjednika Državnoga vijeća Narodne Republike Kine, koji će posjetiti Republiku Hrvatsku na poziv mr. sc. Andreja Plenkovića, predsjednika Vlade Republike Hrvatske.
3. Zadužuje se Ministarstvo vanjskih i europskih poslova da o prihvaćanju Zajedničke izjave iz točke 1. ovoga Zaključka izvijesti tijela državne uprave koja sudjeluju u njenoj provedbi, te da koordinira svim provedbenim aktivnostima.

Klasa: \_\_\_\_\_\_\_\_\_\_\_\_\_\_\_\_

Urbroj: \_\_\_\_\_\_\_\_\_\_\_\_\_

Zagreb, \_\_\_\_\_ 2019.

 PREDSJEDNIK

# mr. sc. Andrej Plenković

**OBRAZLOŽENJE**

Na poziv predsjednika Vlade Republike Hrvatske Andreja Plenkovića, predsjednik Državnoga vijeća Narodne Republike Kine Li Keqiang, službeno će posjetiti Republiku Hrvatsku, od 9. do 11. travnja 2019., u Zagrebu. Nakon toga predsjednici hrvatske i kineske vlade će nazočiti *Osmom sastanku šefova vlada* Kine *i 16 zemalja srednje i istočne Europe* (tzv. Kina+16 *summit)* koji će se održati u Dubrovniku od 11. do 12. travnja 2019. godine.

Bilateralni posjet kineskog predsjednika Državnoga vijeća Narodne Republike Kine Li Keqianga će rezultirati Zajedničkom izjavom dvojice predsjednika vlada, kojoj je cilj potaknuti daljnji razvitak odnosa između Kine i Hrvatske.

Izjavom se potvrđuje kako su posljednjih godina kinesko-hrvatski odnosi postigli velik napredak, bilateralni susreti na visokoj razini intenzivirani, a međusobno političko povjerenje je učvršćeno, te da je bilateralna suradnja na svim područjima uzajamno korisna i plodonosna, da obje strane u međunarodnim i regionalnim poslovima održavaju blisku komunikaciju i koordinaciju, i sve to pridonosi prosperitetu obiju država, kao i očuvanju svjetskog mira i stabilnosti.

Izjavom obje strane smatraju da daljnje produbljivanje hrvatsko-kineskih odnosa i suradnje odgovara zajedničkoj želji i temeljnim interesima naroda obiju država, te će stoga i dalje zajedno nastojati učvršćivati tradicionalno prijateljstvo te podupirati suradnju na području gospodarstva, trgovine, ulaganja, poljoprivrede, prometa i logistike, razvojne strategije, znanosti, tehnologije i inovacija, kulture, obrazovanja, športa, turizma i na drugim područjima, a sve na što veću dobrobit naroda obiju zemalja.